*17 กุมภาพันธ์ 2557*

**“โครงการหน่วยบำบัดทุกข์ บำรุงสุข สร้างรอยยิ้มให้ประชาชน” ผู้ว่าสัญจร ตำบลนาหูกวาง**

 เมื่อถูกดำเนินคดีขึ้นศาลพิพากษาให้ปรับเป็นเงินจำนวนไม่เกิน 80,000 บาท ผู้ต้องหาสามารถร้องขอต่อศาลทำงานบริการสังคมเพื่อชดใช้ค่าปรับได้ โดยแจ้งเหตุผลความยากจน มีรายได้สะสมไม่เพียงพอต่อค่าปรับ (อยู่ในดุลยพินิจของศาล) โดยไม่จำเป็นต้องไปวิ่งหาเงิน/กู้ยืม แต่หากไม่ดำเนินการจะต้องรับโทษคุมขัง

 กรณีตกเป็นผู้เสียหายในคดีอาญาโดยมิได้เป็นผู้กระทำผิด สามารถร้องขอความเป็นธรรม(ค่าขาดประโยชน์ดูแล ค่ารักษาพยาบาล ค่าปลงศพ) โดยสามารถยื่นคำร้องได้ที่ สำนักงานยุติธรรมจังหวัด สำนักงานคุมประพฤติ สำนักงานบังคับคดี สคช. สำนักงานช่วยเหลือประชาชนด้านกฎหมาย (อ่าวน้อย) สังกัดสำนักงานอัยการจังหวัด และศูนย์คุ้มครองสิทธิ์ จัดตั้งขึ้น ณ ที่ทำการองค์การบริหารส่วนตำบลทุกแห่ง

 คดียักยอกฉ้อโกง มีอายุความ 3 เดือน

 ผู้ว่าราชการจังหวัดประจวบคีรีขันธ์ นายวีระ ศรีวัฒนะตระกูลนายอำเภอทับสะแก นายสมพงษ์ มากมณี และหัวหน้าส่วนราชการต่างๆได้กล่าวใน **โครงการหน่วยบำบัดทุกข์ บำรุงสุข สร้างรอยยิ้มให้ประชาชน ผู้ว่าสัญจร ตำบลนาหูกวาง ในวันจันทร์ที่ 17 กุมภาพันธ์ 2557** โดยสรุปว่า

 อำเภอทับสะแก ประกอบด้วย 7 ท้องถิ่น ได้แก่ อบต.ห้วยยาง อบต.แสงอรุณ อบต.เขาล้าน อบต.ทับสะแก อบต.นาหูกวาง อบต.อ่างทอง และเทศบาลตำบลทับสะแก

 ครอบครัวที่ลำบากยากจน ต้องการได้รับความช่วยเหลือในการดำเนินชีวิต สามารถยื่นคำร้องได้ที่ สำนักงานพัฒนาสังคมจังหวัดประจวบคีรีขันธ์ ซึ่งจังหวัดประจวบคีรีขันธ์ มีงบประมาณที่กาชาดจังหวัดอุดหนุนปีละ 500,000 บาท ซึ่งส่วนหนึ่งได้จากการจัดงานมหัศจรรย์เมืองสามอ่าวนอกจากนี้ยังมีการให้บริการหน่วยแพทย์เคลื่อนที่ การบริการตัดผม และการจำหน่ายสินค้าราคาถูก จากสำนักงานพาณิชย์จังหวัด

 อำเภอทับสะแกมีความเป็นที่สุดในหลากหลายด้าน มีพื้นที่เพาะปลูกมากที่สุดในประเทศ ถึงประมาณ 200,000 ไร่ จากจำนวน 400,000 ไร่ ของพื้นที่ทั้งจังหวัด เมื่อเกิดปัญหาโรคระบาดในมะพร้าวจึงระบาดหนักกว่าท้องที่อื่น ที่ผ่านมา อบต.หลายแห่งได้จ่ายขาดเงินสะสมเพื่อให้ความช่วยเหลือเกษตรกรผู้ปลูกมะพร้าวในช่วงที่ผลผลิตราคาตกต่ำ

 ในด้านการฉีดพ่นสารเคมีเพื่อกำจัดโรคระบาดในมะพร้าว กระทรวงเกษตรฯ ได้ดำเนินการจัดซื้อสารเคมีที่ใช้มาจากต่างประเทศ ซึ่งได้รับการรับรองจากกรมวิชาการเกษตรว่ามีความปลอดภัยต่อผู้ใช้ คน พืช และสัตว์ ซึ่งมีเกษตรกรผู้ปลูกมะพร้าวให้ความสนใจเข้าร่วมโครงการดังกล่าวมากกว่า 10,000 ไร่ นอกจากนี้ยังมีการใช้วิธีการต่างๆ ในการแก้ปัญหาที่เกิดขึ้นกับมะพร้าว เช่น โครงการปล่อยแตนเบียน เพื่อให้ไปกัดกินไข่ของหนอนหัวดำซึ่งเป็นการทำลายด้วยวิธีการทางธรรมชาติ นอกจากนี้ยังมีการจัดตั้งศูนย์จัดการศัตรูพืชชุมชน การตัดใบที่เสียหาย การฉีดพ่นสารเคมี ซึ่งขณะนี้ปัญหาดังกล่าวได้ลดจำนวนลง สังเกตได้จากการจ่ายเงินชดเชยจากสำนักงานเกษตรจังหวัด นอกจากนี้ยังมีการส่งเสริมให้ปลูกพืชแซมในสวนมะพร้าวเพื่อการเพิ่มมูลค่า และการพัฒนาระบบนิเวศภายในสวนมะพร้าว

 พืชเศรษฐกิจของจังหวัดประจวบคีรีขันธ์ จำนวน 4 รายการประกอบด้วย มะพร้าว สับปะรด ยางพารา และปาล์มน้ำมัน ซึ่งขณะนี้ ราคาปาล์มน้ำมันราคาตกต่ำอันเป็นผลเนื่องมาจากการที่หลายประเทศ เช่น ลาว พม่า และจีนก็ได้หันมาทำการปลูกพืชชนิดนี้กันมากขึ้น อย่างไรก็ตามเป็นที่น่าสังเกตอีกว่า เมื่อราคาปาล์มลดลงส่งผลให้ปัญหาการบุกรุกพื้นที่ป่านั้นก็ลดลงตามไปด้วย ปัจจุบันประชาชนชาวอำเภอทับสะแกได้เปลี่ยนวิถีชีวิตจากการจ้างงานเป็นผู้ทำเอง ซึ่งเป็นเรื่องที่ดีมาก

 ในเรื่องยาเสพติด เป็นที่น่ายินดีที่ตำบลอ่างทอง โดยการนำของกำนัน ได้ดำเนินโครงการในการแก้ไขปัญหายาเสพติดได้เป็นอย่างดี มีความต่อเนื่อง ซึ่งในเรื่องดังกล่าวทางอำเภอ/จังหวัดจะดำเนินการเสนอชื่อให้เป็นกำนันแหนบทองคำในปีปัจจุบันต่อไป

 ในด้านการจัดงานมหัศจรรย์เมืองสามอ่าว และงานกาชาดจังหวัดประจวบคีรีขันธ์นั้น ในวันที่ 11 กุมภาพันธ์ 2557 นายอำเภอทับสะแกได้ร่วมรับบริจาคของรางวัลต่างๆ เพื่อใช้จับฉลากในงานกาชาด เป็นจำนวนมาก ซึ่งการจัดงานมหัศจรรย์เมืองสามอ่าว และงานกาชาดจังหวัดประจำปี จะจัดให้มีขึ้นระหว่างวันที่ 21 กุมภาพันธ์ - 2 มีนาคม 2557 ในทุกปีจะมีผู้คนที่เดินร่วมขบวนจำนวนมาก ประมาณ 5,000 คนในทุกปี จะเป็นการร่วมกันเพื่อแสดงออกซึ่งความจงรักภักดีต่อองค์พระบาทสมเด็จพระเจ้าอยู่หัว ซึ่งประทับอยู่ ณ พระตำหนักวังไกลกังวล อำเภอหัวหิน จังหวัดประจวบคีรีขันธ์ และยังเป็นการแสดงออกซึ่งวัฒนธรรมประจำถิ่นของชาวจังหวัดประจวบคีรีขันธ์

 ในปีที่ผ่านมา อำเภอทับสะแกกวาดรางวัลในกิจกรรมต่างๆ จำนวนมาก ซึ่งโดยกิจกรรมหลักประกอบด้วยการประกวดขบวนพาเหรด การจัดกิจกรรมแสงสีเสียง ฯลฯ ในปีนี้เป็นการจัดงานเป็นปีที่ 5 ขอความร่วมมือเข้าร่วมกิจกรรมดังกล่าว และเชิญเที่ยวงาน เพื่อแสดงถึงพลังความสามัคคีของชาวจังหวัดประจวบคีรีขันธ์ และเป็นมรดกของจังหวัด